section_heading: Hungaroring
paragraph_text: Vozačima su trkaći inženjeri govorili da se uskoro očekuje još kiše, ali do toga ipak nije došlo pa je Bottas prvi od vodećih drugi puta ušao u boks u 33. krugu i prestigao Strolla koji je u boks ušao dva kruga kasnije. Verstappen i Hamilton svoje su promjene guma obavili u 36. i 37. krugu, a Bottas je krenuo smanjivati Verstappenovu prednost na medium gumama. Bottas je u 45. krugu sustigao Verstappena, ali Mercedes se odlučio pozvati ga još jednom u boks jer je imao dovoljno veliku prednost da ne izgubi nijednu poziciju te su mu stavili nove hard gume. Iako je Bottas ispočetka počeo drastično skidati Verstappenovu prednost, na kraju ga je sustigao tek pred kraj utrke, ali ga nije uspio napasti iako je bio manje od sekunde iza njega u posljednjim krugovima.